BOSNA I HERCEGOVINA

FEDERACIJA BOSNE I HERCEGOVINE

BOSANSKO-PODRINJSKI KANTON GORAŽDE

MINISTARSTVO ZA PRIVREDU

**PROGRAM UTROŠKA SREDSTAVA**

**(PROGRAM RAZVOJA TURIZMA U BOSANSKO-PODRINJSKOM KANTONU GORAŽDE**

**ZA 2013. GODINU)**

Godina: 2013

Ekonomski kod: 614 100

Naziv ekonomskog koda: Tekući transferi drugim nivoima vlasti za razvoj turizma

Naziv programa: Program razvoja turizma u Bosansko-podrinjskom kantonu Goražde za 2013.godinu

Saglasnost: Saglasnost na program utroška dala je Vlada Bosansko-podrinjskog kantona Goražde Odlukom broj: 03-14-578/13 od 02.04.2013. godine

Datum: Mart 2013. godine

Objavljivanje: Program je objavljen u Službenim novinama Bosansko-podrinjskog kantona Goražde broj: 5/13

Internet: www.mp.bpkg.gov.ba

 **Tehnički podaci o programu**

Period realizacije programa: 01.01.2013. - 31.12.2013. godine

Budžetska linija: Tekući transferi drugim nivoima vlasti za razvoj turizma

Ekonomski kod: 614 100

Analitički kod -

Budžetski razdjel: 17

Ukupna vrijednost programa: 100.000 KM

Odgovorna osoba: Demir Imamović, dipl.ecc

Pozicija odgovorne osobe: Ministar

Kontakt osoba: Almas Pita

Kontakt telefon: 038 224 264

Kontakt e-mail: almas.pita@bpkg.gov.ba

Internet: [www.mp.bpkg.gov.ba](http://www.mp.bpkg.gov.ba)

U skladu sa članom 42., 47. i 68. Zakona o izvršenju Budžeta Bosansko-podrinjskog kantona Goražde za 2013.godinu (''Službene novine Bosansko-podrinjskog kantona Goražde“, broj: 15/12), Zakona o budžetima Federacije BiH (“Službene novine Federacije BiH “, br.19/06) i na osnovu Programa razvoja Bosansko-podrinjskog kantona Goražde (''Službene novine Bosansko-podrinjskog kantona Goražde'', broj: 10/11), Ministarstvo za privredu Bosansko-podrinjskog kantona Goražde utvrđuje:

P R O G R A M U T R O Š K A

sredstava Budžeta za 2013. godinu

sa ekonomskog koda 614 100 - Tekući transferi drugim nivoima vlasti za razvoj turizma

**-1-**

NAZIV PROGRAMA

Naziv Programa utroška sredstava Budžeta Ministarstva za privredu Bosansko-podrinjskog kantona Goražde sa ekonomskog koda 614 100 – Tekući transferi drugim nivoima vlasti za razvoj turizma, glasi:

**„Program razvoja turizma u Bosansko-podrinjskom kantonu Goražde za 2013. godinu“**

**-2-**

NADLEŽNOSTI MINISTARSTVA ZA PRIVREDU

Na osnovu Zakona o kantonalnim ministarstvima i drugim tijelima kantonalne uprave Bosansko-podrinjskog kantona Goražde (Službene novine Bosansko – podrinjskog kantona Goražde broj: 05/03) nadležnosti Ministarstva za privredu Bosansko-podrinjskog kantona Goražde su predlaganje i provođenje politike u oblasti industrije, poduzimanje mjera za unaprijeđenje proizvodnje, upravljanje prirodnim bogatstvima, razvoj poljoprivrede, upravljanje poljoprivrednim zemljištem, uzgoj, zaštita i unaprijeđenje šuma, šumske komunikacije i eksploatacija šuma, industrijske vode, vodoprivredne aktivnosti, korištenje voda u energetske i rekreacijske svrhe, upotreba i zaštita voda, ulaganja u privredna preduzeća, promet roba i usluga, učešće u kreiranju politike uvoza i izvoza, kontrola cijena proizvoda i usluga, zaključivanje ekonomskih sporazuma, kreiranje i implementacija politike kantonalnog turizma, razvoj turističkih resursa, razvoj rekreativnih, rehabilitacijskih i drugih centara, promocija turizma, ugostiteljstvo, poduzetništvo, provođenje politke razvoja komunikacija i transportne infrastrukture, razvoj javnog prometa, izgradnja obnova i održavanje saobraćajnica od značaja za kanton, modernizacija cestovnog prometa i osiguranje komunikacijskih veza na području Bosansko-podrinjskog kantona Goražde.

Program razvoja turizma Bosansko-podrinjskog kantona Goražde izrađen je u skladu sa Programom razvoja Bosansko-podrinjskog kantona Goražde do 2014. godine u skladu sa Zakonom o izvršenju Budžeta Bosansko-podrinjskog kantona Goražde za 2013. godinu.

Program je takođe usklađen i sa Programom rada Vlade Bosansko-podrinjskog kantona Goražde za 2013. godinu (“Službene novine Bosansko-podrinjskog kantona Goražde”, broj: 3/13).

**-3-**

OPIS PROGRAMA

Program je obrazložen analizom troškova i koristi, a njegova izrada i izvršavanje zasnovano je na načelu efikasnosti i ekonomičnosti.

Program utroška je provedbeni akt Ministarstva za privredu Bosansko-podrinjskog kantona Goražde koji osigurava da se planirana sredstva u budžetu Ministarstva za privredu Bosansko-podrinjskog kantona Goražde koriste na transparentan, specifičan, mjerljiv način u vremenski određenom periodu sa namjerom/svrhom da se omogući povećanje privredne aktivnosti u sektoru turizma i poboljšanje ukupne kvalitete života na prostoru Bosansko-podrinjskog kantona Goražde.

Ovim programom definisan je način korištenja sredstava za finansiranje programa kroz podsticaje i tekuće transfere.Tekući transferi omogućiće finansijsku podršku općinama, pravnim subjektima registrovanim u oblasti turističko-ugostiteljske djelatnosti i Turističkoj zajednici Bosansko-podrinjskog kantona Goražde, pod uslovima propisanim ovim programom.

Pružanje podrške obezbjedit će se davanjem pojedinačne državne pomoći korisnicima programa za sufinansiranje projekata ili aktivnosti koje doprinose ostvarivanju posebnih ciljeva i očekivanih rezultata u oblasti razvoja turizma na području Bosansko-podrinjskog kantona Goražde u 2013. godini.

Program utroška je ključni provedbeni dokument za ostvarivanje ciljeva Vlade kantona u sektoru turizma za 2013.godinu, te ciljeva i prioriteta u oblasti turizma koji su definisani u Programu razvoja Bosansko-podrinjskog kantona Goražde do 2014. godine.

Program utroška sredstava sa ekonomskog koda 614100 - Tekući transferi drugim nivoima vlasti za razvoj turizma Ministarstva za privredu Bosansko-podrinjskog kantona Goražde za 2013. godinu (u daljem tekstu program), definiše bitne elemente za dobijanje saglasnosti za program od strane Vlade Bosansko-podrinjskog kantona Goražde, kao što su opći i posebni ciljevi programa, kriteriji za raspodjelu sredstava, potrebna sredstva, korisnici sredstava, procjena rezultata, te procjena nepredviđenih rashoda i izdataka.

**-4-**

POČETAK I VRIJEME IMPLEMENTACIJE PROGRAMA

Program razvoja turizma u Bosansko-podrinjskom kantonu Goražde je višegodišnji program koji se provodi u periodu od 2011. do 2014. godine.

Implementacija programa za 2013. godinu počinje dobivanjem saglasnosti od Vlade Bosansko podrinjskog kantona Goražde i trajaće do 31.12.2013. godine. Krajnji rok za dostavljanje zahtjeva za korištenje sredstava ističe 01. novembra 2013.godine u 16:00 sati.

**-5-**

STANJE TURIZMA NA PODRUČJU BOSANSKO-PODRINJSKOG KANTONA GORAŽDE

Bosansko-podrinjski kanton Goražde već duži niz godina stagnira po pitanju poboljšanja u jednom od ključnih indikatora razvoja turističke djelatnosti kao što su broj dolazaka turista i broj noćenja. Prema zvaničnim statističkim podacima u 2012. godini ukupno je zabilježeno 3.306 dolazaka turista i 7.807 noćenja.

U odnosu na ostvarene prosječne rezultate u Federaciji Bosne i Hercegovine, podaci o dolascima i noćenjima turista govore o ispodprosječnim rezultatima koje je ostvario Bosansko-podrinjski kanton Goražde po broju dolazaka turista i noćenja.

Podaci o broju dolazaka i noćenja turista u 2012. godini dati su u tabeli 1.

Tabela 1:

**PREGLED DOLAZAKA I NOĆENJA TURISTA NA PODRUČJU BOSANSKO-PODRINJSKOG KANTONA GORAŽDE U PERIODU 01. -12. 2012. GODINE**

|  |  |  |  |  |  |  |
| --- | --- | --- | --- | --- | --- | --- |
|  | **Broj dolazaka** | **Broj** **noćenja** | **Hoteli** | **Moteli** | **Pansioni** | **Ostalo** |
| Domaći  | Strani  | Domaći | Strani | Domaći | Domaći | Strani | Domaći | Strani | Domaći |
| Dolasci | Noćenja  | Dolasci  | Noćenja  | Dolasci  | Noćenja  | Dolasci  | Noćenja  | Dolasci  | Noćenja  | Dolasci | Noćenja.  |
| Januar  | 248 | 17 | 601 | 49 | 130 | 250 | 19 | 150 | 8 | 27 | 37 | 98 | 9 | 20 | 73 | 101 |
| Februar  | 142 | 14 | 536 | 29 | 74 | 149 | 12 | 312 | - | - | 18 | 37 | 14 | 29 | 38 | 38 |
| Mart | 272 | 13 | 662 | 27 | 146 | 268 | 16 | 240 | - | - | 24 | 68 | 13 | 27 | 86 | 86 |
| April | 234 | 14 | 450 | 37 | 104 | 175 | 16 | 32 | 4 | 8 | 56 | 149 | 10 | 29 | 58 | 94 |
| Maj | 336 | 14 | 541 | 81 | 156 | 219 | 12 | 12 | 13 | 73 | 62 | 126 | 1 | 8 | 106 | 184 |
| Juni | 487 | 11 | 1091 | 32 | 321 | 705 | 10 | 20 | - | - | 60 | 208 | 11 | 32 | 96 | 158 |
| Juli | 288 | 60 | 721 | 195 | 114 | 296 | 55 | 165 | 55 | 186 | 34 | 151 | 5 | 9 | 85 | 109 |
| Avgust | 197 | 4 | 511 | 8 | 80 | 121 | 22 | 134 | - | - | 20 | 30 | 4 | 8 | 175 | 226 |
| Septembar | 151 | 10 | 422 | 19 | 108 | 192 | 16 | 192 | - | - | 17 | 28 | 10 | 19 | 10 | 10 |
| Oktobar | 381 | 17 | 601 | 49 | 130 | 253 | 19 | 150 | 8 | 30 | 37 | 98 | 9 | 20 | 73 | 101 |
| Novembar | 122 | 9 | 479 | 16 | 63 | 148 | 16 | 240 | - | - | 38 | 86 | 9 | 16 | 5 | 5 |
| Decembar | 248 | 17 | 601 | 49 | 130 | 253 | 19 | 150 | 8 | 30 |  37 | 98 | 9 | 20 | 73 | 101 |
| **UKUPNO** | **3.106** | **200** | **7.216** | **591** | **1.556** | **3.029** | **232** | **1.797** | **96** | **354** | **440** | **1.177** | **104** | **237** | **878** | **1.213** |

Prosječna dužina zadržavanja turista je 2,36 dana, a najveći broj noćenja u navedenom periodu ostvarili su turisti iz Austrije, Srbije, Turske, Italije, Njemačke, Francuske, Egipta, Belgije, Hrvatske, Slovenije, Rumunije, Kine i Mađarske.

**-6-**

PROCJENA NAPRETKA I KLJUČNE KOREKCIJE PROGRAMA U 2013. GODINI

*(6.1.)*

*(Procjena napretka programa u protekloj godini)*

2011. godina je prva godina implementacije Programa razvoja turizma na području Bosansko-podrinjskog kantona Goražde i u istoj je obezbjeđena finansijska podrška za implementaciju deset projekata iz oblasti unprijeđenja javne turističke infrastrukture (6 projekata), promocije turističkih potencijala (dva projekta) i proširenja turističke ponude (dva projekta).

U 2012. godini nije ostvaren značajniji napredak po pitanju povećanja broja dolazaka turista i noćenja, jer nije realizovan program razvoja turizma u Bosansko-podrinjskom kantonu Goražde zbog nedostatka novčanih sredstava u budžetu.

Potrebno je napomenuti da Bosansko-podrinjski kanton Goražde ne raspolaže sa dovoljnim brojem kvalitetnih smještajnih jedinica u kojima bi se mogle primiti veće grupe turista pa bi tom problemu trebalo posvetiti značajniju pažnju u narednom periodu.

 *(6.2.)*

*(Ključne korekcije programa za 2013. godinu)*

U odnosu na 2011. godinu, ključne korekcije programa su u tome da se prioritet daje izgradnji konkretnih turističkih lokacija koje će se odabrati u saradnji sa općinama u sastavu Bosansko-podrinjskog kantona Goražde.

Druga ključna korekcija programa jeste značajnije povećanje sredstava za promociju turističkih proizvoda i potencijala Bosansko-podrinjskog kantona Goražde.

Program za 2013.godinu je takođe značajno poboljšan po pitanju uvođenja dodatnih kriterija koji preciznije definišu ciljeve i očekivane rezultate programa.

**-7-**

OPĆI I POSEBNI CILJEVI PROGRAMA

*(7.1)*

*(Osnovni cilj programa)*

 Programom rada Vlade Bosansko-podrinjskog kantona Goražde za 2013. godinu definisani su ciljevi u oblasti turizma koji se odnose na uređenje priobalja rijeke Drine kao i unaprijeđenje turističke infrastrukture značajne za tranzitni turizam.

U skladu sa Programom rada Vlade, osnovni cilj programa je unaprijeđenje javne turističke infrastrukture, promocija turističkih proizvoda i potencijala i proširivanje turističke ponude Bosansko-podrinjskog kantona Goražde na način koji doprinosi povećanju privredne aktivnosti u oblasti turizma i poboljšanju ukupne kvalitete života stanovnika na prostoru kantona.

*(7.2)*

*(Posebni ciljevi)*

Program sadrži posebne ciljeve programa u okviru kojih će se pružati podrška razvoju turizma na području Bosansko-podrinjskog kantona Goražde.

U skladu sa općim ciljem, posebni ciljevi programa su:

1. Poboljšanje javne turističke infrastrukture
2. Promocija turističkih proizvoda i potencijala Bosansko-podrinjskog kantona Goražde
3. Proširenje turističke ponude u Bosansko-podrinjskom kantonu Goražde i prevazilaženje poteškoća u radu, kao i start UP podrška za prvu registraciju turističko-ugostiteljske djelatnosti.

 *(7.3)*

*(Poboljšanje javne turističke infrastrukture)*

U okviru prvog posebnog cilja obezbijedit će se transfer općinama za sufinansiranje projekata i aktivnosti na uređenju, revitalizaciji, izgradnji, rekonstrukciji, opremanju javne turističke infrastrukture koja se u ovom programu definiše kao prioritetna lokacija za razvoj turizma.

Podrška za unapređenje i revitalizaciju turističke infrastrukture obezbijedit će se za projekte i aktivnosti investicionog ulaganja u uređenje lokacija na rijeci Drini u općinama Goražde i Foča-Ustikolina, kao i općini Pale-Prača za izgradnju turističke infrastrukture na Krivoj Dragi za zimski turizam.

*(7.4)*

*(Promocija turističkih proizvoda i potencijala Bosansko-podrinjskog kantona Goražde)*

U okviru drugog posebnog cilja obezbijedit će se podrška turističkoj zajednici u promociji turističkih proizvoda i turističkih potencijala Bosansko-podrinjskog kantona Goražde.

Podrška će omogućiti finansiranje aktivnosti izrade printanog, audio i video promotivnog materijala, provođenje promotivnih akcija za vrijeme ljetne i zimske turističke sezone, provođenje promotivne kampanje, uređenje i opremanje turističkih lokacija u promotivne svrhe, organizovanje inovativnih turističkih događaja, te za druge aktivnosti koje doprinose promociji turizma u Bosansko-podrinjskom kantonu Goražde.

*(7.5)*

*(Proširenje turističke ponude u Bosansko-podrinjskom kantonu Goražde i prevazilaženje poteškoća u radu, kao i start UP podrška za prvu registraciju turističko - ugostiteljske djelatnosti)*

U okviru trećeg posebnog cilja obezbijedit će se podrška poslovnim subjektima iz oblasti turističko-ugostiteljske djelatnosti za sufinansiranje aktivnosti koje doprinose proširivanju turističke ponude u Bosansko-podrinjskom kantonu Goražde i prevazilaženu poteškoća u radu čije otklanjanje će omogućiti stabilno poslovanje i povećanje postojećeg broja zaposlenih.

Podrška će omogućiti sufinansiranje zahtjeva koji omogućavaju proširivanje smještajnih kapaciteta, poboljšanje kapaciteta za smještaj turista, uređenje infrastrukture u i oko turističkih objekata, kategorizaciji objekata za smještaj turista, uvođenje novih turističkih proizvoda i turističkih sadržaja koji mogu doprinijeti kvalitetnijem boravku turista, povećanoj posjeti i broju noćenja turista.

U okviru ovog posebnog cilja podrška će se pružiti i zahtjevima koji se odnose na otklanjanje poteškoća u radu, a čijom realizacijom će se omogućiti stabilno poslovanje i povećanje broja uposlenih, kao i start UP podrška za prvu registraciju turističko-ugostiteljske djelatnosti.

Na ovaj poseban cilj aplicira se isključivo putem zahtjeva.

Aplicirani zahtjevi po ovom posebnom cilju, koji nisu podneseni u skladu sa procedurama predviđenim programom, neće se razmatrati i biće automatski odbijeni.

**-8-**

POTREBNA SREDSTVA ZA PROVOĐENJE PROGRAMA

*(8.1.)*

*(Visina sredstava za provođenje programa)*

Potrebna sredstva za provođenje programa definisana su Budžetom Ministarstva za privredu Bosansko-podrinjskog kantona („Službene novine Bosansko-podrinjskog kantona Goražde“, broj: 15/12), na ekonomskom kodu 614 100 Tekući transferi drugim nivoima vlasti za razvoj turizma u ukupnom iznosu od 100.000 KM.

*(8.2)*

*(Finansijski plan programa)*

Ukupno odobreni troškovi programa za period od 2010.- 2011. godine iznose 173.500 KM, od čega je izvršeno i isplaćeno transfera u iznosu od 173.446 KM.

Na osnovu procjene privrednog razvoja, razvoja socijalnog sektora, makroekonomskih indikatora i prognoza za 2012-2014.godinu, za implementaciju Programa razvoja turizma u tekućoj i dvije naredne fiskalne godine planirana su sredstva u ukupnom iznosu od 1.250.000 KM.

Tabela 2:

Pregled ukupnog godišnjeg budžeta programa za naredne tri godine (u KM)

|  |  |  |  |  |  |  |  |
| --- | --- | --- | --- | --- | --- | --- | --- |
|   | **2010** | **2011** | **2012** | **2013\*** | **2014\*** | **Total**  | **Total**  |
| **2010-2011** | **2012-2014** |
| **Odobreno** | 43.500 | 130.000 | 0 | 100.000 | 600.000 | 0  | 700.000 |
| **Izvršeno** | 43.500 | 129.946 | 0  | 0  |  0 | 173.446 |  0 |
| Poboljšanje javne turističke infrastrukture  |  |  82.500 | 0 | 60.000 | 470.000 |  | 530.000 |
| Promocija turističkih proizvoda i potencijalaBPK Goražde |  |  16.500 | 0 | 25.000 | 30.000 |  | 55.000 |
| Proširivanje turističke ponude i start UP podrška za prvu registraciju turističko- ugostiteljske djelatnosti |  |  27.000 | 0 | 15.000 | 100.000 |  | 115.000 |

\*Zahtjevi u 2011. godini 4.000

*(8.3)*

*(Maksimalni budžet po komponentama)*

Za svaki poseban cilj / komponentu definisan je slijedeći maksimalni/minimalni budžet:

1. Poboljšanje javne turističke infrastrukture

Maksimalan budžet: 60.000 KM

1. Promocija turističkih proizvoda i potencijala Bosansko-podrinjskog kantona Goražde

Maksimalan budžet: 25.000 KM

1. Proširenje turističke ponude u Bosansko-podrinjskom kantonu Goražde i prevazilaženje poteškoća u

 radu, kao i start UP podrška za prvu registraciju turističko - ugostiteljske djelatnosti.

Maksimalan budžet: 15.000 KM

 *(8.4)*

*(Preraspodjela sredstava)*

U slučaju potrebe, Ministarstvo za privredu Bosansko-podrinjskog kantona Goražde može napraviti preraspodjelu sredstava sa jedne na drugu komponentu (posebni cilj) u iznosu do maksimalno 10 procenata od iznosa komponente sa koje se sredstva prenose. Preraspodjelu ovih sredstava Ministarstvo za privredu Bosansko-podrinjskog kantona Goražde će izvršiti Odlukom ministra za privredu Bosansko-podrinjskog kantona Goražde.

U slučaju postojanja opravdane potrebe za korekcijom iznosa sredstava planiranih za svaku komponentu do maksimalno 25 procenata Ministarstvo za privredu Bosansko-podrinjskog kantona Goražde može napraviti preraspodjelu sredstava uz saglasnost Vlade Bosansko-podrinjskog kantona Goražde.

U slučaju izmjene ukupne vrijednosti programa koja je rezultat Izmjene i dopune Budžeta Bosansko-podrinjskog kantona Goražde, preusmjerenja sa drugih kodova ili na druge kodove unutar budžeta ministarstva i preusmjeravanja između budžetskih korisnika, Ministarstvo za privredu Bosansko-podrinjskog kantona Goražde se ovlašćuje da može vršiti izmjenu i dopunu programa u skladu sa potrebama na osnovu kojih su donesene odluke o preusmjeravanju, povećanju ili smanjenju ukupne vrijednosti programa uz saglasnost Vlade Bosansko-podrinjskog kantona Goražde.

**-9-**

KRITERIJI ZA RASPODJELU SREDSTAVA

*(9.1)*

*(Način raspodjele sredstava)*

 Raspodjela sredstava vrši se dodjelom državne pomoći za svrhe predviđene tačkom 7. programa i ona može biti dodjeljena jednom ili više puta u skladu sa odredbama programa.

 Raspodjela sredstava vršiće se na osnovu odobrenih projekata i zahtjeva za sredstvima u skladu sa svakim posebnim ciljem programa**.** Konačnu saglasnost na spisak korisnika sredstava državne pomoći iz ovog programa daje Vlada Bosansko-podrinjskog kantona Goražde.

Sredstva iz ovog programa dodjeljivaće se u formi projektnog finansiranja (plaćanje unaprijed) i u formi subvencioniranja troškova (naknadno plaćanje). Dodjela sredstava se može vršiti u hitnim slučajevima i na osnovu zahtjeva za podrškom u realizaciji pojedinačne aktivnosti ili potrebe isključivo na način propisan programom.

 *(9.2)*

*(Kriteriji za raspodjelu)*

Sredstva iz Budžeta Ministarstva za privredu Bosansko-podrinjskog kantona Goražde će se dodjeljivati korisnicima srazmjerno njihovom doprinosu ostvarivanja općih i posebnih ciljeva i očekivanih rezultata programa. Za ocjenjivanje doprinosa ostvarivanja ciljeva programa primjenjivat će se dva eliminatorna kriterija i jedan kriterij za rangiranje aplikacija.

Eliminatorni kriteriji su:

1. ispunjavanje općih uslova za učestvovanje u programu,
2. ispunjavanje posebnih uslova za učestvovanje u programu.

Kriteriji po osnovu kojeg će se rangirati korisnici sredstava su Rezultat procesa apliciranja, selekcije i evaluacije projekata i zahjeva.

*(9.3)*

*(Podobnost za učestvovanje u programu)*

 U implementaciji programa primjenjivaće se restriktivne procedure koje omogućavaju ravnopravno učestvovanje u programu svim licima koja spadaju u jednu od slijedećih kategorija:

1. Da imaju status jedinice lokalne samouprave u skladu sa zakonom,
2. Da imaju status kantonalne turističke zajednice u skladu sa zakonom,
3. Da imaju rješenje o registraciji iz oblasti ugostiteljstva i turizma koje je izdao nadležni sudski ili upravni organ u Federaciji BiH i da imaju obavještenje Zavoda za statistiku o razvrstavanju subjekta prema djelatnosti;
4. Da su registrovani kao neprofitne organizacije koje su aktivne u oblasti turizma i ugostiteljstva.

*(9.4)*

*(Opći uslovi za učestvovanje u programu)*

Opći uslovi koje aplikanti moraju ispuniti su:

* da imaju registraciju na prostoru Bosansko-podrinjskog kantona Goražde,
* da su registrovani minimalno jednu godinu dana od dana podnošenja aplikacije za učestvovanje u programu, osim u slučaju preregistracije u skladu sa Zakonom,
* da u momentu podnošenja aplikacije imaju minimalno tri stalno zaposlenih radnika na neodređeno vrijeme (za lica iz kategorije c.),
* da imaju uvjerenje o poreznoj registraciji (za lica iz kategorije c.),
* da nemaju neizmirenih obaveza za poreze i doprinose, osim obaveza koje su obuhvaćene ugovorom o reprogramiranju obaveza,
* da nemaju neizmirenih obaveza po osnovu članarine i boravišne takse koje se plaćaju Turističkoj zajednici Bosansko-podrinjskog kantona Goražde (za lica iz kategorije c.),
* da se ne nalaze u procesu stečaja ili likvidacije ili blokade računa (za lica iz kategorije c.),
* da od poslovne banke kod koje je otvoren transakcijski račun imaju uvjerenje da račun nije u blokadi,
* da imaju dokaz da se u oblasti turističko-ugostiteljske djelatnosti po prvi put registruju u 2013. godini. (za lica iz kategorije c.).

*(9.5)*

*(Posebni uslovi za učestvovanje u programu)*

 U implementaciji programa, pored općih, primjenjivaće se i posebni uslovi za učestvovanje u programu.

Posebni uslovi koji se primjenjuju za aplikante u okviru prvog posebnog cilja su:

1. da spadaju u a. kategoriju lica kojima je općim uslovima omogućeno učestvovanje u programu,
2. da su ispunili ugovorene obaveze i namjenski utrošili sredstva odobrena od strane Ministarstva za privredu Bosansko-podrinjskog kantona Goražde u periodu od protekle tri godine ukoliko im je takva pomoć dodjeljena,
3. da se realizacija projekta planira na obalama rijeke Drine u općinama Goražde i Foča-Ustikolina, a na Krivoj Dragi u općini Pale-Prača.

Posebni uslovi za apliciranje u okviru drugog posebnog cilja su:

1. Sredstva u okviru drugog posebnog cilja su namjenska sredstva Turističkoj zajednici Bosansko-podrinjskog kantona Goražde za vlastite projekte i promotivne aktivnosti u 2013. godini.
2. Sredstva u okviru drugog posebnog cilja mogu se korsititi za projekte i aktivnosti drugih lica iz kategorije d. samo u slučaju da se prijedlog projekta podnese u partnerstvu sa turističkom zajednicom u kojem je turistička zajednica nosilac aktivnosti i ukoliko se ispunjavaju opći uslovi.

Posebni uslovi za apliciranje u okviru trećeg posebnog cilja su:

1. da spadaju u c.. kategoriju lica kojima je općim uslovima omogućeno učestvovanje u programu,
2. da nisu koristili sredstva programa za razvoj turizma Ministarstva za privredu Bosansko-podrinjskog kantona Goražde u 2011. godini,
3. da su ispunili ugovorene obaveze i namjenski utrošili sredstva odobrena od strane Ministarstva za privredu Bosansko-podrinjskog kantona Goražde u periodu od protekle tri godine ukoliko im je takva pomoć dodjeljena,
4. da imaju pretežnu djelatnost u oblasti turizma ili ugostiteljstva,
5. da u momentu podnošenja aplikacije imaju minimalno 3 stalno zaposlena radnika na neodređeno vrijeme, ili najmanje 1 stalnog zaposlenog u slučaju da se prvi put registruju u 2013. godini u oblasti turističko-ugostiteljske djelatnosti.

Apliciranje po ovom posebnom cilju vrši se isključivo putem zahtjeva.

*(9.6)*

*(Kandidovanje prijedloga projekta i podnošenje zahtjeva za sredstvima)*

Prijedlozi projekata i zahtjevi za sredstvima dostavljaju se nakon objavljivanja javnog poziva, koji se raspisuje u skladu sa odredbama programa.

Prijedlozi projekata se dostavljaju za apliciranje na sredstva u okviru 1.i 2. posebnog cilja.

Podnošenje zahtjeva za sredstvima dozvoljeno je za treći poseban cilj, kao i u izuzetnim slučajevima i vanrednim okolnostima te u slučaju finansiranja jedne ili manjeg broja aktivnosti do limita koji je propisan za finansiranje zahtjeva.

Minimalno jedan javni poziv će se raspisati za sve posebne ciljeve programa. Ministarstvo za privredu Bosansko-podrinjskog kantona Goražde može raspisati i javni poziv za pojedinačne komponente programa u slučaju da se ne utroše sva sredstva planirana programom.

 Pravilno popunjavanje propisane forme omogućava da se svi aspekti prijedloga projekata i zahtjeva objektivno selektiraju i procjene.

Svi prijedlozi projekata ili zahtjevi se procjenjuju u skladu sa procedurama apliciranja, selekcije, evaluacije i rangiranja. Procjenjivanje prijava za podsticaje provodi se u skladu sa procedurama apliciranja.

**-10-**

PROCEDURE APLICIRANJA, SELEKCIJE I EVALUACIJE PROJEKATA I ZAHTJEVA ZA SREDSTVIMA

*(10.1)*

*(Aplikanti)*

Lica koja ispunjavaju opće uslove za učestvovanje u programu i koja u formi propisanoj od strane Ministarstva za privredu Bosansko-podrinjskog kantona Goražde dostave prijedlog projekta i zahtjev za sredstvima imaju status aplikanta.

Prvi javni poziv se raspisuje u roku od 15 dana od dana dobivanja saglasnosti koja je propisana programom. Javni poziv minimalno sadrži sažetak svrhe, općeg i posebnih ciljeva, način raspodjele i rokove za dostavljanje aplikacija.

Javni poziv se objavljuje na internet stranici Vlade Bosansko-podrinjskog kantona i u jednom ili više elektronskih medijia.

Krajnji rok za objavljivanje javnih poziva i dostavljanje zahtjeva je 01. novembar 2013.godine do 16:00 sati.

*(10.2)*

*(Kandidovanje prijedloga projekata)*

Aplikant može kandidovati prijedlog projekta u kojem je planirano sufinansiranje troškova projekta iz sredstava programa.

Aplikant može dostaviti više prijedloga projekata, ali maksimalno jedan prijedlog projekta u okviru prvog posebnog cilja.

U okviru drugog posebnog cilja, aplikanti mogu kandidovati više prijedloga projekata.

U okviru trećeg posebnog cilja nije dozvoljeno kandidovanje prijedloga projekata.

 Ministarstvo za privredu Bosansko-podrinjskog kantona Goražde će raspisati drugi javni poziv za dostavljanje prijedloga projekata ukoliko se u prvom javnom pozivu ne utroše sva planirana sredstva programa, ukoliko dodje do povećanja budžeta, te ukoliko sredstva planirana za finansiranje zahtjeva i podsticaja ne utroše u vremenskom planu koji je određen programom.

*(10.3)*

*(Finansiranje prijedloga projekata)*

 Ukupan budžet predloženog projekta koji aplikanti dostavljaju za finansiranje, ne može biti manji od 6.000 KM i veći od 40.000 KM.

 Minimalni i maksimalni iznos granta koji može biti zatražen za sufinansiranje projekta je u rasponu od 5.000 KM do maksimalno 20.000 KM.

Aplikanti su obavezni da osiguraju vlastito učešće u finansiranju projekata u iznosu minimalno 20 %.

Prijedlozi projekata čiji ukupni iznos prelazi maksimalni iznos projekta u kojima je planirani grant veći ili manji od utvrđene visine i projekti u kojima nije obezbjeđeno vlastito učešće u skladu sa prethodnim stavom će u fazi administrativne provjere biti automatski odbijeni kao neprihvatljivi za finansiranje.

Minimalni i maksimalni iznos granta za sufinansiranje projekata iz sredstava ovog programa su definisani u rasponu za svaki poseban cilj u tabeli 3.

Tabela 3:

Pregled minimanih i maksimalnih iznosa grant sredstava za finansiranje iz programa

|  |  |  |  |
| --- | --- | --- | --- |
|  | Ukupan budžet po komponenti | Minimalni iznos granta | Maksimalni iznos granta |
| Poboljšanje javne turističke infrastrukture | 60.000 KM | 5.000 KM | 20.000 KM |
| Promocija turističkih proizvoda i potencijala Bosansko-podrinjskog kantona Goražde | 25.000 KM | 5.000 KM | 10.000 KM |
| Proširenje turističke ponude u Bosansko-podrinjskom kantonu Goražde i prevazilaženje poteškoća u radu, kao i start UP podrška za prvu registraciju turističko- ugostiteljske djelatnosti | 15.000 KM | do 1.000 KM | 3.000 KM |

*(10.4)*

*(Podnošenje zahtjeva za sredstvima)*

U slučaju postojanja hitnih, specifičnih ili manjih potreba koje su direktno povezane sa posebnim ciljevima programa, kao i start UP podrške za prvu registraciju turističke i ugostiteljske djelatnosti (finansiranje ukupnih troškova nastalih pri registraciji), aplikanti mogu dostaviti zahtjeve za sredstvima.

Ukupan iznos sredstava koji se može dodjeliti putem zahtjeva za sredstvima ne može preći 15.000 KM.

 Aplikant ne može u toku godine u okviru prvog posebnog cilja dostaviti i prijedlog projekta i zahtjev za sredstvima. Ukoliko je aplikant koristio sredstva programa putem zahtjeva za sredstvima, njegov prijedlog projekta, ukoliko je podnešen za isti cilj kao i zahtjev, u administrativnoj provjeri biće automatski odbijen.

 Istovremeno aplikant može podnijeti samo jedan zahtjev za sredstvima.

 U slučaju pozitivne odluke, aplikant može podnijeti novi zahtjev za sredstvima, tek nakon pozitivnog usvajanja izvještaja o utrošku sredstava po odobrenom zahtjevu. U slučaju odbijanja zahtjeva u procesu evaluacije, aplikant može podnijeti novi zahtjev tek nakon isteka 30 dana od dana prijema obavještenja o odbijanju zahtjeva.

 Aplikant može dostaviti zahtjeve za sredstvima u roku od 15 dana od davanja saglasnosti na program do 01. novembra 2013. godine.

*(10.5)*

*(Obavezni sadržaj zahtjeva)*

 U podnesenom zahtjevu aplikant je dužan navesti:

* osnovne podatke o aplikantu,
* opis usklađenosti zahtjeva sa konkretnim specifičnim ciljem,
* razlog zbog kojeg se zahtjevom traži odobravanje sredstava sa opisom mjera poduzetim prije podnošenja zahtjeva,
* pregled planiranih aktivnosti koje se planiraju poduzeti u slučaju odobravanja sredstava,
* očekivani rezultat koji se planira ostvariti u slučaju odobravanja sredstava,
* iznos traženih sredstava iz programa i iznos sredstava koji bi se obezbijedio iz drugih izvora.

Zahtjev za sredstvima koji je podnešen od aplikanta obavezno mora biti usklađen sa prioritetima i finansijskim kriterijim koji su definisani u programu. Zahtjevi koji ne ispunjavaju formu obaveznog sadržaja odnosno zahtjevi koji nisu usklađeni sa prioritetima i finansijskim kriterijima u administrativnoj provjeri će biti odbačeni kao neprihvatljivi za finansiranje.

*(10.6)*

*(Finansiranje zahtjeva za sredstvima)*

 Minimalni i maksimalni iznos granta koji može biti zatražen u formi zahtjeva je u rasponu od 1.000 KM do 3.000 KM.

Zahtjevi u kojima je planirani grant veći ili manji od utvrđene visine će u fazi administrativne provjere biti automatski odbijeni kao neprihvatljivi za finansiranje.

Vlastita sredstva aplikanta su poželjna, ali nisu obavezujuća. U toku godine aplikant može podnijeti samo jedan zahtjev za sredstvima u okviru jednog posebnog cilja.

*(10.7)*

*(Otvaranje aplikacija i administrativna provjera)*

 Otvaranje aplikacija i administrativna provjera za prijedloge projekata se provodi najkasnije 30 dana od zatvaranja javnog poziva. Aplikacije za zahtjeve za sredstvima se otvaraju nakon prijema i kao takve upućuju u proceduru administrativne provjere i ocjenjivanja.

 Administrativna provjera se provodi u cilju utvrđivanja da li lice koje je dostavilo aplikaciju ispunjava uslove za dobivanje statusa aplikanta u skladu da odredbama ovog programa. Administrativnu provjeru vrši komisija Ministarstva za privredu. Komisija provjerava da li je aplikacija zadovoljila slijedeće uslove:

* da je aplikacija dostavljena u roku i na način predviđen programom,
* da su dostavljeni svi prilozi na način predviđen programom,
* da aplikant ispunjava opće uslove za učestvovanje u programu,
* da aplikant ispunjava posebne uslove za kandidovanje projekta i zahtjeva za sredstvima,
* da je aplikacija potpuna i ispravno popunjena u skladu sa propisanom formom,
* da je aplikacija usklađena sa svrhom programa, općim ciljem programa, da je zahtjevana podrška u skadu sa posebnim ciljevima programa i da je predloženo finansiranje u skladu sa odredbama o finansiranju.

Ukoliko su ovi uslovi ispunjeni, komisija će aplikaciju evaluirati u skladu sa odredbama programa. Komisija može zatražiti od aplikanta dostavljanje dodatne dokumentacije ukoliko je očigledno da je dokument izostavljen zbog slučajne tehničke greške, a što se može indirektno utvrditi na osnovu preostale dostavljene dokumentacije. Komisija može zatražiti dopunu dokumentacije za maksimalno dva uslova koja su propisana programom. U suprotnom aplikacija će i bez evaluacije biti odbijena iz administrativnih razloga.

Aplikacije pisane rukom će biti automatski odbijene.

Nakon provedene administrativne procedure, Ministarstvo za privredu Bosansko-podrinjskog kantona Goražde će obavijestiti sve aplikante o rezultatima administrativne provjere.

 *(10.8)*

*(Evaluacija dostavljenih prijedloga projekata)*

Za provođenje procesa selekcije, evaluacije i ocjenjivanja projekata Ministarstvo za privredu Bosansko-podrinjskog kantona Goražde formira komisiju. Komisija provodi evaluaciju dostavljenih prijedloga projekata nakon provedene administrativne provjere.

Komisija sve dostavljene aplikacije razmatra i evaluira u periodu od maksimalno 30 dana od završetka administrativne provjere.

U evaluaciju projekata komisija primjenjuje pet grupa indikatora i to:

* Finansijski i operativni kapaciteti aplikanta
* Relevantnost
* Metodologija
* Održivost
* Budžet i troškovna efikasnost

*(10.9)*

*(Evaluacija dostavljenih zahtjeva za sredstvima)*

Komisija provodi evaluaciju zahtjeva nakon provedene administrativne provjere.

U evaluaciji zahtjeva komisija primjenjuje tri grupa indikatora i to:

* Relevantnost
* Održivost
* Budžet i troškovna efikasnost.

*(10.10)*

*(Ocjenjivanje aplikacija)*

Evaluacija aplikacija se provodi na osnovu skale za evaluaciju. Evaluacijski kriteriji su podjeljeni u okviru grupa i podgrupa. Za svaku podgrupu komisija daje ocjenu između 1 i 5 prema slijedećim kategorijama procjena:

1 - veoma slabo;

2 - slabo;

3 - adekvatno;

4 - dobro;

5 - veoma dobro.

Svaka ocjena se množi sa koeficijentom koji je za svaki indikator predviđen u evaluacijskoj skali. Maksimalan broj bodova za projekt iznosi 100, dok je maksimalan broj bodova za zahtjev za sredstvima 80.

Projekti koji imaju manje od 70 bodova, odnosno zahtjevi za sredstvima koji imaju manje od 50 bodova se odbacuju u prvom krugu selekcije. Ukoliko je ukupan rezultat u poglavlju **relevantnost** manji od 15 aplikacija se odbija, bez obzira na dobiven ukupan maksimalan broj bodova. Ukoliko je ukupan rezultat u poglavlju **budžet i troškovna efikasnost** manji od 15 aplikacija se odbija, bez obzira na dobiven ukupan maksimalan broj bodova.

Komisija će procjenjivati vrijednost indikatora. Prilikom određivanja vrijednosti indikatora komisija će se pridržavati prioriteta, finansijskih kriterija i načina rangiranja koji su propisani programom. Svi članovi komisije dodjeljuju ocjene, a ukupan broj bodova se dobija kada se ocjene dobivene od svih članova komisije podjeli sa brojem članova komisije.

*(10.11)*

*(Skala za evaluaciju)*

|  |  |
| --- | --- |
| INDIKATOR | SKALA |
| Projekti | Zahtjevi |
|  |  |  |
| **1. Finansijski i operativni kapaciteti aplikanta** | **10** |  |
| 1.1. Procjenjeni nivo iskustva aplikanta u upravljanju projektom? | 5 | - |
| * 1. Procjenjeni nivo tehničkogi stručnog znanje i iskustva neophodnog za implementaciju projekata?
 | 5 |  |
| **2. Relevantnost** | **25** | **25** |
| * 1. Koliko je aplikacija relevantna za svrhu, opći i posebne ciljeve programa?
 | 5 | 5 |
| * 1. Koliko je aplikacija relevantna za prioritetne aktivnosti u okviru svakog posebnog cilja?
 | 5x2 | 5x2 |
| 2.3. Koliko je aplikacija relevantna za očekivane rezulate programa? | 5x2 | 5x2 |
| **3. Metodologija** | **10** |  |
| * 1. Da li aktivnosti u prijedlogu projekta odgovarajuće i konzistentne sa ciljevima i očekivanim rezultatima projekta?
 | 5 | - |
| * 1. Koliko je koherentan dizajn projekta, konkretna analiza problema, da li su predložene aktivnosti odgovarajuće za rješavanje prezentiranog problema, te da li su na zadovoljavajući način planirani raspoloživi resursi aplikanta, a koji mogu doprinijeti rješavanju problema?
 | 5 | - |
| **4. Održivost** | **25** | **25** |
| * 1. Da li će mjere podrške programa značajnije doprinijeti rješavanju problema koji je naveden u prijedlogu projekta ili zahtjevu?
 | 5 | 5 |
| * 1. Da li predložene aktivnosti mogu imati pozitivne multiplikativne efekte na ukupni razvoj turizma Bosansko-podrinjskog kantona Goražde?
 | 5x2 | 5x2 |
| * 1. Da li su očekivani rezultati aktivnosti za koje se traži finansiranje održivi u finansijskom smislu i da li će se ostvarivati i nakon prestanka finansiranja iz programa, u periodu od minimalno tri godine?
 | 5x2 | 5x2 |
| **5. Budžet i troškovna efikasnost** | **30** | **30** |
| * 1. Da li je odnos između planiranih troškova i očekivanih rezultata zadovoljavajući?
 | 5x2 | 5x2 |
| * 1. Da li je visina predloženih troškova adekvatna za implementaciju planiranih aktivnosti?
 | 5x2 | 5x2 |
| * 1. Da li su predloženi troškovi aktivnosti obrazloženi na način da dokazuju da će sredstva programa biti iskorištena na efikasan i ekonomičan način?
 | 5x2 | 5x2 |
| **MAKSIMALAN BROJ BODOVA** | **100** | **80** |

*(10.12)*

 *(Procedure odobravanja prijedloga projekata)*

Za projekte koji su u procesu evaluacije dobili više od 70 bodova, komisija rangira po broju osvojenih bodova.

U procesu odobravanja, komisija može uvidom na terenu provjeriti stanje u pogledu uklađenosti stvarnog stanja sa stanjem navedenim u prijedlogu projekta.

Nakon provedenog rangiranja odobravaju se svi najbolje rangirani projekti do visine raspoloživih sredstava koja su programom definisana za svaki pojedinačni cilj. Svi najbolje rangirani projekti za koje postoje rasploživa sredstva imaju status odobrenih projekata.

Prijedlozi projekata koji imaju više od 70 bodova ali za čije finansiranje nema raspoloživih sredstava stavljaju se na listu čekanja u slučaju obezbjeđenja dodatnih sredstava za program ili donošenja odluke o preraspodjeli sredstava u skladu sa odredbama programa. U suprotnom prijedlog projekta se odbija.

Nakon provedenog rangiranja, Komisija predlaže odobravanje prijedloga projekta u punom ili umanjenom iznosu u zavisnosti od rezultata procesa evaluacije.

Sve odobrene projekte Ministarstvo za privredu Bosansko-podrinjskog kantona Goražde predlaže Vladi Bosansko-podrinjskog kantona Goražde da donese Odluku o odobravanju prijedloga projekta koji će se sufinansirati iz sredstava budžeta Ministarstva za privredu Bosansko-podrinjskog kantona – ekonomski kod 614 100 – Tekući transferi drugim nivoima vlasti za razvoj turizma.

Istovremeno sa prijedlogom Odluke o odobravanju prijedloga projekta, Vladi Bosansko-podrinjskog kantona Goražde se dostavlja odobreni prijedlog projekta i prednacrt Ugovora o sufinansiranju odobrenog projekta.

Ukoliko se Odlukom Vlade Bosansko-podrinjskog kantona Goražde odobrava iznos granta veći od 10.000 KM, prije potpisivanja Ugovora, nacrt Ugovora dostavlja se Kantonalnom pravobraniocu na Mišljenje.

U slučaju da je planirano sufinansiranje projekta iz programa veće od 6.000 KM i manje od 50.000 KM, uz prednacrt Ugovora podnosi se i Prijedlog Zaključka Vlade Bosansko-podrinjskog kantona Goražde o davanju saglasnosti Ministru za privredu Bosansko-podrinjskog kantona Goražde za potpisivanje Ugovora. Ukoliko je iznos odobrenog granta veći od 50.000 KM, uz prednacrt Ugovora podnosi se i prijedlog Zaključka o davanju saglasnosti Premijeru Bosansko-podrinjskog kantona za zaključivanje Ugovora o sufinansiranju projekta.

Nakon prihvatanja prijedloga Odluke od strane Vlade Bosansko-podrinjskog kantona Goražde i pribavljenog Mišljenja kantonalnog pravobranilaštva na Nacrt Ugovora, pristupa se potpisivanju Ugovora za sufinansiranje projekta o čemu se aplikant pismeno obavještava. Ugovorom se definiše način implementacije projekta, vrijeme implementacije, obaveze korisnika sredstava i Ministarstva za privredu Bosansko-podrinjskog kantona Goražde i način obezbjeđenja instrumenata za namjenski utrošak sredstava.

Nakon potpisivanja Ugovora, Ministarstvo za privredu Bosansko-podrinjskog kantona Goražde predlaže Vladi Bosansko-podrinjskog kantona Goražde da u skladu sa Zakonom o izvršenju Budžeta, donese Odluku o odobravanju sredstava iz Budžeta Ministarstva za privredu Bosansko-podrinjskog kantona Goražde – ekonomski kod 614 100 – Tekući transferi drugim nivoima vlasti za razvoj turizma, u skladu sa potpisanim Ugovorom.

Nakon prihvatanja prijedloga Odluke o odobravanju projekata za isplatom sredstava od strane Vlade Bosansko-podrinjskog kantona Goražde, zahtjev za plaćanje se dostavlja Ministarstvu za finansije.

*(10.13)*

*(Procedure odobravanja zahtjeva za sredstvima)*

Komisija rangira aplikacije podnešene u formi zahtjeva po broju osvojenih bodova, za one zahtjeve koji su u procesu evaluacije dobili više od 50 bodova.

U procesu odobravanja, komisija može uvidom na terenu provjeriti ispunjavanje uslova za dobijanje podrške u pogledu uklađenosti stvarnog stanja sa stanjem navedenim u zahtjevu za sredstvima.

Nakon provedenog rangiranja, komisija predlaže odobravanje zahtjeva u punom ili umanjenom iznosu u zavisnosti od rezultata procesa evaluacije. U toku provođenja procedura odobravanja zahtjeva Komisija vodi računa o prethodno odobrenim zahtjevima, odobrenim projektima, odnosno projektima koji se nalaze u procesu odobravanja. Komisija može predložiti privremenu suspenziju procedura odobravanja zahtjeva najviše do 3 mjeseca, nakon čega donosi konačni prijedlog Odluke.

Zahtjevi za sredstvima koji imaju više od 50 bodova ali za čije finansiranje nema raspoloživih sredstava stavljaju se na listu čekanja u slučaju obezbjeđenja dodatnih sredstava za program ili donošenja odluke o preraspodjeli sredstava u skladu sa odredbama programa. U suprotnom zahtjev za sredstvima se odbija.

Sve odobrene zahtjeve Ministarstvo za privredu Bosansko-podrinjskog kantona Goražde predlaže Vladi Bosansko-podrinjskog kantona Goražde da u skladu sa Zakonom o izvršenju Budžeta, donese Odluku o odobravanju sredstava iz budžeta Ministarstva za privredu Bosansko-podrinjskog kantona Goražde – ekonomski kod 614 100 – Tekući transferi drugim nivoima vlasti za razvoj turizma,

Ugovorom će se definisati način implementacije sredstava, vrijeme implementacije, obaveze korisnika sredstava i Ministarstva za privredu i način obezbjeđenja instrumenata za namjenski utrošak sredstava.

Nakon prihvatanja prijedloga Odluke o odobravanju zahtjeva za isplatom sredstava od strane Vlade Bosansko-podrinjskog kantona Goražde zahtjev je odobren i Ministarstvo za privredu Bosansko-podrinjskog kantona Goražde dostavlja zahtjev za plaćanje Ministarstvu za finansije.

**-11-**

PRIORITETI, PRIORITETNA PODRUČJA, FINANSIJSKI KRITERIJI I NAČIN RANGIRANJA

*(11.1)*

*(Prioritetne aktivnosti)*

Prioritetne aktivnosti i mjere su definisane zasebno za svaki posebni cilj.

Prioritetne aktivnosti i mjere koje imaju prednost za učestvovanje u programu u okviru prvog posebnog cilja su:

* poboljšanje pristupnih puteva do plaže, turističko-saobraćajne signalizacije i uređenje prostora za parking vozila,
* uređenje priobalja (zemljani radovi i hortikulturno uređenje), plaža, obale, područja namjenjenih za kampovanje i dnevni boravak turista na lokalitetima općine Goražde i općine Foča-Ustikolina,
* izgradnja zimske turističke infrastrukture, uvođenje novih rekreacijskih i turističkih sadržaja i uređenje skijališta na području Krive Drage,
* izrada i postavljanje stolova i klupa, cvijetnjaka, držača za bicikle, kontejnere i kante za smeće, oglasne table i stubovi za zastave, nastrešnice i druge slične opreme,
* uređenje prostora i izgradnje infrastrukture u cilju stvaranja preduslova za nautički turizam,
* uređenje priobalja za potrebe ribolovnog turizma,

Prioritetne aktivnosti i mjere koje imaju prednost za učestvovanje u programu u okviru drugog posebnog cilja su:

* izrada printanih publikacija i promotivnih materijala o turističkim potencijalima Bosansko-podrinjskog kantona Goražde,
* pokretanje promotivnih kampanja u BiH putem oglašavanja i reklamiranja turističke ponude Bosansko-podrinjskog kantona Goražde,
* uređenje turističkih lokacija i njihovo opremanje osnovnom turističkom opremom u cilju promocije turističkih proizvoda i turističkih potencijala Bosansko-podrinjskog kantona Goražde,
* organizovanje promotivnih događaja na rijeci Drini i drugih inovativnih turističkih događaja koji promovišu turizam na području Bosansko-podrinjskog kantona Goražde.

Prioritetne aktivnosti i mjere koje imaju prednost za učestvovanje u programu u okviru trećeg posebnog cilja su:

* proširivanje smještajnih kapaciteta u hotelima, motelima, pansionima i ostalim turističko-ugostiteljskim objektima sa ciljem održivog poslovanja i povećanja broja zaposlenih,
* poboljšanje kvalitete smještajnih kapaciteta i pružanja ugostiteljskih usluga u hotelima, motelima, pansionima i ostalim turističko-ugostiteljskim objektima,
* uređenje objekata za smještaj turista i infrastrukture oko turističkih objekata,
* aktivnosti na kategorizaciji ugostiteljskih objekata do visine nastalih troškova,
* promocija turističke ponude privrednih subjekata u pisanim i elektronskim medijima,
* uvođenje novih turističkih proizvoda i sadržaja za turiste sa ciljem održivog poslovanja i povećanja broja zaposlenih,
* start UP podrška za prvu registraciju turističko-ugostiteljske djelatnosti.

Aplikanti u zahtjevima za sredstvima mogu predvidjeti i implementaciju ostalih aktivnosti i mjera koje su povezane sa posebnim ciljevima programa. Za ocjenjivanje doprinosa predložene prioritetne aktvnosti primjenjivat će se posebni finansijski kriteriji.

*(11.2)*

 *(Finansijski kriteriji)*

Finansijski kriteriji se primjenju za ocjenu budžeta i troškovne efikasnosti predloženih aktivnosti.

Za ocjenjivanje odnosa planiranih troškova i očekivanih rezultata, te adekvatnosti i efikasnosti i ekonomičnosti aktivnosti, primjenjivaće se slijedeći finansijki kriteriji:

* za projekte izgradnje, uređenja i opremanja priobalja rijeke Drine (turistička infrastruktura i drugi turistički sadržaji), odobriće se sredstva za više projekata čija ukupna pojedinačna vrijednost neće biti veća od 20.000 KM, po projektu.
* maksimalni iznos granta za izgradnju zimske turističke infrastrukture, uvođenje novih rekreacijskih i turističkih sadržaja i uređenje skijališta na području Krive Drage je 20.000 KM.
* finansijski kriteriji po kojima će se odobravati projekti Turističke zajednice Bosansko-podrinjkog kantona Goražde su osnovni odnosi koji su predviđeni u okviru kriterija Budžet i troškovna efikasnost, a maksimalni iznos pojedinačnog projekta je 10.000 KM. U okviru jednog projekta poželjna je implementacija više međusobno povezanih prioritetnih aktivnosti,
* za aktivnosti koje imaju za cilj poboljšanje kvalitete smještajnih kapaciteta kao i drugih turističko-ugostiteljskih usluga u hotelima, motelima, pansionima i ostalim turističko-ugostiteljskim objektima sufinansiraće se više zahtjeva čija pojedinačna vrijednost ne prelazi 3.000 KM (sufinansiranje održivog poslovanja i povećanje broja zaposlenih),
* za promociju turističke ponude pravnih subjekata maksimalan iznos granta je 500 KM
* za start UP podršku za prvu registraciju turističko- ugostiteljske djelatnosti (troškovi registracije), maksimalan iznos granta je do 1.000 KM.

*(11.3)*

*(Način rangiranja)*

Prilikom ocjenjivanja finansijskih i operativnih kapaciteta prednost će se dati aplikantima koji redovno izmiruju obaveze prema porezima i doprinosima u odnosu na aplikante koji imaju reprogram duga, koji su duži vremenski period aktivni na području kantona, koji su veći broj godina poslovali sa dobitkom, koji imaju bolju organizacionu strukturu, koji su u posljednje tri godine provodili slične projekte.

Prednost će se takođe dati aplikantima koji su u protekle tri godine imali veći prosječni rast broja prijavljenih noćenja turista.

Prilikom ocjenjivanja relevantnosti projekta prednost će se davati projektima koji su predviđeni programom, a komisija će voditi računa da odobreni projekti omoguće ispunjavanje svih očekivanih rezultata programa.

Prednost će se dati aplikacijama koje imaju za cilj realizaciju prioritetnih aktivnosti i mjera predviđenih ovim programom. Posebna pažnja će biti data aplikacijama koje doprinose ostvarivanju više prioritetnih aktivnosti i mjera predviđenih programom.

Prednost u pružanju podrške će se dati projektima i zahtjevima koji omogućavaju ostvarivanje većih rezultata koji su predviđeni ovim programom.

Prilikom ocjenjivanja metodologije ocjenjivat će se metode i predloženi način realizacije aktivnosti. Aplikacije koje imaju bolje razrađenu metodologiju i koherentniji plan implementacije projekta ili zahtjeva će imati prednost pri rangiranju.

Prilikom ocjenjivanja održivosti projekta, prednost imaju aplikacije koje na sveobuhvatniji način rješavaju problem i omogućavaju ostvarivanje rezultata, koje provode aktivnosti koje su bolje povezane sa potrebama turizma i koje mogu dugoročno osigurati nastavak aktivnosti i nakon završetka projekta.

Prikom ocjenjivanja budžeta i troškovne efikasnosti prednost će se dati aplikacijama koje bolje ispunjavaju finansijske kriterije programa.

*(11.4)*

*(Prednost pri odobravanju projekata)*

Programom nije definisana posebna prednost za aplikante koji dostavljaju prijedloge projekta.

**-12-**

NAZIV KORISNIKA SREDSTAVA

*(12.1)*

*(Korisnici sredstava)*

Korisnici sredstava su lica koja ispunjavaju opće i posebne uslove programa i koji su uspješno završili proces apliciranja, selekcije i evaluacije i koji su uspješno rangirani za korištenje sredstava iz ovog programa.

*(12.2)*

*(Registar korisnika)*

Ministarstvo za privredu Bosansko-podrinjskog kantona Goražde vodi registar korisnika u kojem se nalaze svi relevantni podaci o datoj državnoj pomoći u okviru ovog programa za period od tri godine od godine dobijanja državne pomoći.

**-13-**

PROCJENA REZULTATA

*(13.1)*

*(Pregled očekivani rezultata podrške)*

Aplikanti su dužni u prijedlogu projekta navesti specifične rezultate koji su direktno povezani sa očekivanim rezultatima ovog programa i moraju biti mjerljivi i jasno vremenski određeni.

Očekivani rezultati Programa podrške razvoju turizma u Bosansko-podrinjskom kantonu Goražde u 2013.godini su:

* uređenje minimalno dvije lokacije na rijeci Drini,
* značajno poboljšanje uređenosti priobalja na prioritetnim turističkim lokacijama,
* unaprijeđenje, uređenje i revitalizacija turističke infrastrukture,
* promovisanje novih vidova turizma kao što su zimski, planinski, seoski, eko, kulturni, avanturistički, izletnički, riječni, jezerski i ribolovni turizam,
* povećanje broja turista i korisnika turističkih usluga,
* kreiranje novih turističkih proizvoda i povećanje kvaliteta usluga,
* promocija turističkih proizvoda i potencijala Bosansko-podrinjskog kantona Goražde,
* povećanje smještajnih kapaciteta.

Sve aplikacije koje se podnose za finansiranje iz sredstava programa će biti procjenjivane u odnosu na njihove očekivane rezultate. Očekivani rezultati prijedloga projekata i zahtjeva za sredstvima se procjenjuju u odnosu na očekivane rezultate programa.

Očekivani rezultati koji su predloženi u prijedlogu projekta će se koristiti za ocjenu kvalitete prijedloga projekta i njegovog doprinosa ostvarivanju ciljeva programa, a takođe će biti kriterij za ocjenu namjenskog utroška sredstava i ispunjavanja ugovorenih obaveza po odobrenim grantovima Ministarstva za privredu Bosansko-podrinjskog kantona Goražde.

Mjerenje rezultata aktivnosti će se vršiti na osnovu rezultata monitoringa implementacije i rezultata obilaskom korisnika na terenu i na osnovu pismenih izvještaja korisnika sredstava.

U cilju osguranja procjene rezultata programa, odabrani korisnici koji su dobili podršku dužni su nakon utroška odobrenih sredstava dostaviti Ministarstvu za privredu Bosansko-podrinjskog kantona Goražde Izvještaj o provedenim aktivnostima koja su odobrena za finansiranje iz programa. Odabrani korisnici dužni su dostavljati jedan izvještaj na kraju i jedan na polovini perioda implementacije projekta. Forma i sadržaj Izvještaja o utrošku sredstava će biti dostavljena svim korisnicima sredstava.

*(13.2)*

*(Kvantitativni pregled očekivanih rezultata)*

Očekivani rezultati projekta su u skladu sa zacrtanim ciljevima iz Programa rada Vlade Bosansko-podrinjskog kantona Goražde za 2013. godinu.

Ovim programom predviđeni su minimalni očekivani rezultati.

U oblasti uređenja lokacija na rijeci Drini na lokalitetu općina Goražde i Foča-Ustikolina planirana je podrška dva projekta. Maksimalan grant po projektu je 20.000 KM.

Programom je planirano podsticanje uređenja staza za skijanje na području SRC Bijele Vode jedan projekt. Maksimalan grant za ovaj projekt je 20.000 KM.

U oblasti promocije turističke ponude tokom 2013. godine program će omogućiti publikovanje novog kataloga turističke ponude, dok će u oblasti novih turističkih proizvoda program podstaknuti organizovanje manifestacija za vrijeme ljetne turističke sezone. Istovremeno biće provedena medijska kampanja prije početka ljetne i zimske turističke sezone u Bosansko-podrinjskom kantonu Goražde. U cilju promocije turizma, svi korisnici sredstava biće u obavezi da organizuju po jedan promotivni događaj u saradnji sa kantonalnom turističkom zajednicom.

Prilikom procesa ocjenjivanja prijedloga projekata primjenjivat će se okvir koji je definisan za očekivane rezultate programa i on se nalazi u tabeli broj 4.

Tabela 4:

Tabelarni pregled minimalnih očekivanih rezultata i očekivanih maksimalnih iznosa podsticaja

|  |  |  |  |  |  |  |
| --- | --- | --- | --- | --- | --- | --- |
| Rbr | **Očekivani rezultat** | **Minimalni očekivani rezultat** | **Jedinica rezultata** | **Broj jed.** | **Maksimalni budžet (KM)** | **Maksimalni podsticaj po jedinici rezultata (KM)** |
| 1. | **Prvi posebni cilj** |  |  |  |  |  |
| 1.1. | Uređenje dvije značajne lokacije na rijeci Drini na lokalitetu općina Goražde i Foča-Ustikolina | Detaljno i plansko uređenje i revitalizacija obale rijeke Drine  | projekt | 2 | 40.000 | 20.000 |
| 1.2. | Uređene staze za skijanje |  SRC Bijele Vode podstaknuto u uređenju skijališta i njegovo proširenje | projekt | 1 | 20.000 | 20.000 |
| **2.** | **Drugi posebni cilj** |  |  |  |  |  |
| 2.1. | Promocija turističke ponude i turističkih potencijala Bosansko-podrinjskog kantona Goražde za 2013. godinu | Izrađen katalog turističke ponude za 2013. sa novim turistikim sadržajima | Katalog | 1 | 4.000 | 4.000 |
| 2.2. | Medijska kampanja | Provedena medijska kampanja - juni – decembar 2013. | Kampanja | 1 | 3.000 | 3.000 |
| 2.3. | Uređenje turističkih lokacija / organizovanje promotivnih događaja | Podsticaj za organizaciju manifestacija i drugih promotivnih saržaja na rijeci Drini | Projekt  | 2 | 18.000 | 9.000 |
| 3. | **Treći posebni cilj** |   |   |   |   |   |
| 3.1. | Poboljšanje turističko-ugostiteljskih usluga u cilju održivog poslovanja  | Proširenje kapaciteta i poboljšanje usluga u objektima turističko-ugostiteljske djelatnosti sa ciljem otklanjanja poteškoća u radu i povećanje broja uposlenih | zahtjev | 3 | 9.000 | 3.000 |
| 3.2. | Podsticaj za novu registraciju turističko- ugostiteljske djelatnosti  | Start UP podrška za prvu registraciju turističko- ugostiteljske djelatnosti (troškovi registracije), | zahtjev | 3 | 3.000 | 1.000 |
| 3.3. | Promocija turističke ponude | Promocija turističke ponude u pisanim i elektronskim medijima | zahtjev | 6 | 3.000 | 500 |

*(13.3)*

*(Monitoring implementacije programa)*

Monitoring se provodi sa ciljem utvrđivanja da li se implementacija podržanih aktivnosti provodi u skladu sa potpisanim ugovorima i u skladu sa odredbama ovog programa. U cilju osiguranja procjene rezultata odabrani korisnici su dužni nakon i u toku utroška odobrenih sredstava dostaviti Ministarstvu za privredu Bosansko-podrinjskog kantona Goražde izvještaj o provedenim aktivnostima koje su odobrene za finansiranje iz programa.

Nadzor realizacije Programa utroška sredstava sa ekonomskog koda 614 100 –Tekući transferi drugim nivoima vlasti za razvoj turizma vrši komisija Ministarstva za privredu Bosansko-podrinjskog kantona Goražde.

Mjerenje rezultata i provedenih aktivnosti će se vršiti na osnovu periodičnog monitoringa implementacije projekta sačinjavanjem zapisnika uz koji će biti sva neophodna dokumentacija kojom se dokazuje implementacija namjenskog utroška dodijeljenih sredstava.

U slučaju da rezultati monitoringa ukažu na značajni zaostatak u ispunjavanju ugovorenih obaveza, Ministarstvo predlaže Vladi donošenje odluke o povratu dodjeljene državne pomoći ili preusmjeravanje u skladu sa odredbama programa.

**-14-**

PROCJENA NEPREDVIĐENIH RASHODA I RIZIKA

*(14.1)*

*(Nepredviđeni rashodi)*

Kako bi se smanjili nepredviđeni rashodi unutar sheme podsticaja uvedeni su strogi finansijski kriteriji koji ograničavaju obim ostvarivanja podsticaja. Dodatno obezbjeđenje za nepredviđene rashode je uvedeno kroz minimalne/ maksimalne vrijednosti izdataka za svaki poseban cilj čime je program dodatno zaštićen od nepredviđenih rashoda.

Nepredviđeni rashodi mogu se pojaviti u slučaju povećane potražnje za podsticajnim mjerama, obzirom da, zbog nedostatka novčanih sredstava, program nije realizovan u 2012. godini.

*(14.2)*

*(Rizici)*

Kako bi se smanjili rizici u procesu implementacije programa uvedene su novine i u procesu selekcije i u monitoringu aktivnosti koje su podržane u okviru ovog programa. Novine se odnose u omogućavanju službenicima terenske posjete i prikupljanju dodatnih informacija neophodnih za proces selekcije, te monitoring u toku same implementacije aktivnosti i mjera koje su podržane ovim programom.

Aplikanti su dužni planirati odgovarajuće mjere koje će poduzeti u slučaju ostvarivanja rizika koji mogu uticati na ostvarivanje ciljeva i rezultata koji su predviđeni u aktivnostima i mjerama za koje su dobili podršku iz ovog programa.

**-15-**

POTREBAN BROJ RADNIKA ZA PROVOĐENJE PROGRAMA

Za provođenje programa su nadležni zaposleni u Ministarstvu za privredu Bosansko-podrinjskog kantona Goražde i program ne zahtijeva angažovanje dodatnih radnika na provođenju programa, izuzev za korištenje vanjskih usluga za potrebe izrade baze podataka registra korisnika.

Radnici Ministarstva koji će biti uključeni u implementaciju projekta su:

* Supervizor programa: Almas Pita
* Službenik za monitoring i izvještavanje: Belma Mešić-Šeho
* Namještenik nadležan za administraciju: Refija Tatarin

Broj: 04-22-522/13 **M I N I S T A R**

Goražde, 25.03.2013.godine

Demir Imamović, dipl. ecc

Saglasnost na ovaj Program dala je Vlada Bosansko-podrinjskog kantona Goražde, Odlukom broj: 03-14-578/13 dana 02.04. 2013. godine.